Google á farsímamarkaðinn

Google kynnti í dag Android, nýtt stýrikerfi fyrir farsíma sem fyrirtækið hefur verið með í þróun um nokkuð skeið í samvinnu við 33 önnur fyrirtæki. Android er ætlað að einfalda þróun hugbúnaðar fyrir farsíma og er áætlað að fyrstu símarnir sem nota stýrikerfið komi á markað um mitt næsta ár.

Orðrómur hefur verið í gangi um nokkurt skeið um innkomu Google á farsímamarkaðinn og hafa margir gengið svo langt að telja að Google væri að þróa sérstakan síma, Gphone. Svo langt virðist fyrirtækið þó ekki vera að ganga, a.m.k. ekki um sinn.

Talsmenn Google segja að kveikjan að þróun Android hafi verið sú að þeim hafi fundist farsímamarkaðurinn vera alltof flókinn og dreifður þegar kom að stýrikerfum og hugbúnaði. Mörg mismunandi stýrikerfi frá mörgum framleiðendum eru í notkun og því er erfitt að þróa hugbúnað sem virki á mörgum tegundum farsíma. Því hafi þeir ráðist í að þróa Android, sem er opinn hugbúnaður, og myndað um verkefnið hóp fyrirtækja sem kallast Open Handset Alliance.

Stefnt á hraðari þróun

Það, að hugbúnaðurinn sé „opinn“ þýðir að hann verður boðinn framleiðendum farsíma ókeypis og þeim gefið leyfi til að þróa hann áfram eftir eigin höfði. Með því stefna Google-menn á að ná hraðari þróun og útbreiðslu hugbúnaðarins heldur en keppinautar á borð við Apple, Microsoft, Nokia, Palm, Research in Motion og fleiri.

Hvort það svo tekst er annað mál, en Google hefur a.m.k. fengið nokkra öfluga samstarfsaðila með sér í Open Handset Alliance, þar á meðal Motorola, LG, Samsung, Intel, Nvidia, Ebay og fleiri. Í dag kom fram að fyrstu símarnir sem nota hið nýja stýrikerfi munu væntanlega koma á markað um mitt næsta ár, en svo virðist vera sem þeir verði til að byrja með einungis í boði á ákveðnum mörkuðum og hjá ákveðnum fyrirtækjum.

Það þýðir að til að byrja með verði Android einungis viðbót við þá flóru símastýrikerfa sem þegar er á markaðnum og því ólíklegt að fyrst um sinn verði þar mikil bylting á ferð. Meðlimir Open Handset Alliance vonast hins vegar til um að hið opna hugbúnaðarleyfi verði leynivopnið sem muni á endanum gera Android að öflugra og útbreiddara símastýrikerfi en þau sem fyrir eru.

Sóknarfæri á ört vaxandi markaði

Og hvað sér Google við þennan markað? Jú, farsímar verða sífellt algengari og öflugri og æ fleiri nota þá til að gera fleira en bara hringja símtöl og senda SMS – t.d. fara á Netið. Google sér fyrir sér að með því að bjóða einfalt og öflugt stýrikerfi fyrir farsíma muni fyrirtækið koma sér í góða stöðu á markaðnum fyrir farsímaauglýsingar, sem flestir telja að muni vaxa verulega á næstu misserum.

Markaðssérfræðingar hafa í dag velt fyrir sér möguleikum Google á að ná góðum árangri á þessum markaði. Margir eru skeptískir og segja afar erfitt að ná góðri stöðu í þessum geira, jafnvel fyrir fyrirtæki eins og Google.

Persónulega vonast ég til þess að innreið fyrirtækja á borð við Apple og Google á farsímamarkaðinn verði til þess að gera notendaviðmót þessara tækja einfaldari og bæta upplifun notenda. Notendaviðmót iPhone er t.d. ljósárum á undan því sem ég hef séð hjá flestum öðrum farsímaframleiðendum hvað varðar þægindi og einfaldleika í notkun og miðað við það sem hefur verið í boði hingað til er vel skiljanlegt að forsprakkar Google hafi séð sóknarfæri á þessum markaði. Það verður a.m.k. athyglisvert að fylgjast með því hvernig viðtökurnar verða við Android um mitt næsta ár.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>